Kommissionens beslutning

af 23. januar 2001

om ændring af beslutning 97/296/EF om listen over tredjelande, hvorfra det er tilladt at indføre fiskerivarer til konsum

(meddelt under nummer K(2001) 128)

(EØS-relevant tekst)

(2001/66/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 95/408/EF af 22. juni 1995 om betingelserne for opstilling i en overgangsperiode af midlertidige lister over tredjelandsvirksomheder, hvorfra medlemsstaterne kan indføre visse animalske produkter, fiskerivarer og levende toskallede bløddyr(1), ændret ved beslutning 2001/4/EF(2), særlig artikel 2, stk. 2, og

ud fra følgende betragtninger:

(1) Ifølge Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF(3), skal akvakulturprodukter omfattes af kontrolplanen for reststoffer af veterinære lægemidler.

(2) Desuden fremgår det af bilaget til Kommissionens beslutning 2000/159/EF af 8. februar 2000 om midlertidig godkendelse af tredjelandes planer for restkoncentrationer i henhold til Rådets direktiv 96/23/EF(4), senest ændret ved beslutning 2000/675/EF(5), hvilke tredjelande, der har indgivet en plan med redegørelse for den garanti, de stiller for kontrol af de grupper af reststoffer og stoffer, som omhandles i bilag I til direktiv 96/23/EF.

(3) Når den garanti, der omhandles i foregående betragtning, ikke stilles, gives der derfor ikke importtilladelse til akvakulturprodukter, ej heller hvis de opfylder kriterierne i Rådets direktiv 91/493/EF af 22. juli 1991 om sundhedsmæssige betingelser for produktion og afsætning af fiskerivarer(6), senest ændret ved direktiv 97/79/EF(7).

(4) Da Kommissionens beslutning 97/296/EF(8), ændret ved beslutning 2001/40/EF(9), indeholder en fortegnelse over lande og territorier, hvorfra det er tilladt at indføre fiskerivarer til konsum, bør denne beslutning ændres, så den indeholder en bestemmelse om, at der kun gives tilladelse til indførsel af akvakulturprodukter fra de tredjelande, der er anført i både beslutning 97/296/EF og beslutning 2000/159/EF.

(5) Da Kommissionens beslutning 95/328/EF af 25. juli 1995 om sundhedscertifikatet for fiskerivarer fra tredjelande, der endnu ikke er omfattet af en særlig beslutning(10), senest ændret ved beslutning 2001/67/EF(11), imidlertid indeholder en bestemmelse om en overgangsperiode til ajourføringen af standardsundhedscertifikatet, bør der i denne overgangsperiode dispenseres fra anvendelsen af beslutning 2000/159/EF på akvakulturprodukter.

(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 97/296/EF foretages følgende ændringer:

1) I artikel 2 indsættes som stk. 3:

"3. Ud over bestemmelserne i stk. 1 skal medlemsstaterne også sørge for, at akvakulturprodukter til konsum, som defineret i artikel 2, stk. 2, i Rådets direktiv 91/493/EØF, uanset under hvilken form, kun indføres fra de tredjelande, som står på listen i bilaget til nærværende beslutning, og som i bilaget til Kommissionens beslutning 2000/159/EF er anført som lande med en plan for kontrol af reststoffer, der er godkendt med henblik på akvakultur."

2) Artikel 3 affattes således:

"Artikel 3

Uanset Kommissionens beslutning 2000/159/EF og artikel 2, stk. 3, i nærværende beslutning skal medlemsstaterne ved import af fiskerivarer fra lande, der står på listen i del II i bilaget til nærværende beslutning, indtil datoen for ikrafttrædelsen af det ved Kommissionens beslutning 2001/67/EF(12) vedtagne standardsundhedscertifikat, acceptere fiskerivareforsendelser, der ledsages af det i beslutning 95/328/EF nævnte standardsundhedscertifikat."

Artikel 2

Denne beslutning er rettet til medlemsstaterne.

Udfærdiget i Bruxelles, den 23. januar 2001.

På Kommissionens vegne

David Byrne

Medlem af Kommissionen

(1) EFT L 243 af 11.10.1995, s. 17.

(2) EFT L 2 af 5.1.2001, s. 21.

(3) EFT L 125 af 25.5.1996, s. 10.

(4) EFT L 51 af 24.2.2000, s. 30.

(5) EFT L 280 af 4.11.2000, s. 63.

(6) EFT L 268 af 24.9.1991, s. 13.

(7) EFT L 24 af 30.1.1998, s. 31.

(8) EFT L 122 af 14.5.1997, s. 21.

(9) EFT L 10 af 13.1.2001, s. 75.

(10) EFT L 191 af 12.8.1995, s. 32.

(11) Se side 41 i denne Tidende.

(12) EFT L 22 af 24.1.2001, s. 41.